
Nr.750, datë 9.11.2006

Për disa ndryshime dhe shtesa në vendimin nr.198, datë 5.4.2006 të Këshillit të Ministrave “Për pranimet në universitetet dhe shkollat e larta, për vitin akademik 2006-2007, në sistemin me kohë të plotë, dhe për përcaktimin e tarifës së shkollimit, në sistemin me kohë të plotë”, të ndryshuar

Në mbështetje të nenit 100 të Kushetutës dhe të neneve 24, 31 e 42 të ligjit nr.8461, datë 25.2.1999 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Në vendimin nr.198, datë 5.4.2006 të Këshillit të Ministrave, të ndryshuar, të bëhen këto ndryshime e shtesa:
a) Fjalia e dytë, e pikës 7, ndryshohet, si më poshtë vijon:
“Masa e tarifës së shkollimit, për studentët, që ndjekin studimet në degë të dytë, të përcaktohet me udhëzim të përbashkët të Ministrisë së Arsimit dhe Shkencës dhe Ministrisë së Financave.”.
b) Pas pikës 10 të shtohen pikat 10.1 dhe 10.2, me këtë përmbajtje:
“10.1 Studentët, që ndjekin studimet, sipas fakulteteve dhe degëve përkatëse, me kuota dytësore, të përjashtohen, në të gjitha vitet e shkollimit, nga tarifa e veçantë e shkollimit.
10.2 Tarifa e shkollimit, e përcaktuar për kuotën e pranimit, për studentët, të cilët janë regjistruar me kuotë dytësore, në fakultete dhe degë të ndryshme, të shkollave të larta, përpara vitit akademik 2006-2007, të reduktohet në masën e kuotës kryesore.”.
c) Pika 11 të ndryshohet, si më poshtë vijon:
“11.Studenti i nënshtrohet vetëm në tarife shkollimi, e cila duhet të jetë tarifë shkollimi me kuotë kryesore ose me degë të dytë. Studentët përsëritës i nënshtrohen së njëjtës tarifë shkollimi, me kuotë kryesore ose me degë të dytë, të vitit akademik 2006-2007.”.
ç) Pika 13 ndryshohet, si më poshtë vijon:
“13. Studentët, që kërkojnë të transferojnë studimet nga arsimi i lartë jopublik në arsimin e lartë publik, brenda sistemit tonë të arsimit të lartë (vite të ndërmjetme), si dhe ata nga jashtë Republikës së Shqipërisë, i nënshtrohen tarifës së shkollimit, të barabartë me tarifën e kuotave kryesore, duke filluar nga viti akademik 2006-2007.”.
2. Efektet financiare, që rrjedhin nga ndryshimi i tarifës së shkollimit, të përballohen nga buxheti vjetor, i miratuar për Ministrinë e Arsimit dhe Shkencës.
3. Ngarkohet Ministria e Arsimit dhe Shkencës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha










Vendim
Nr.795, datë 27.11.2006

Për një shtesë FONDI në buxhetin e vitit 2006, miratuar për ministrinë e ekonomisë, tregtisë dhe energjetikës, për mbulimin e shpenzimeve për organizimin e veprimtarive të crans montana forum

Në mbështetje të nenit 100 të Kushtetutës, të nenit 21 të ligjit nr.8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë” dhe të nenit 12 të ligjit nr.9464, datë 28.12.2005 “Për Buxhetin e Shtetit të vitit 2006”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Ministrisë së Ekonomisë, Tregtisë dhe Energjetikës, në buxhetin e miratuar për vitin 2006, zëri “Shpenzime korrente”, t’i shtohet fondi prej 32 000 000 (tridhjetë e dy milionë) lekësh për mbulimin e shpenzimeve të nevojshme për organizimin e veprimtarive të Crans Montana Forum, që do të zhvillohen jashtë shtetit dhe në Shqipëri, në maj të vitit 2007, në kuadër të marrëveshjes së bashkëpunimit të Këshillit të Ministrave të Republikës së Shqipërisë dhe këtij Forumi.
2. Ky fond të përballohet nga pjesa e papërdorur e fondeve, të dhëna me vendimin nr.67, datë 9.2.2006 të Këshillit të Ministrave “Për përzgjedhjen e shoqërisë, që do të bëjë kontrollin e procedurave dhe të ligjshmërisë së kontratës për privatizimin e “Albtelecom” sh.a.”.
3. Ngarkohen Ministria e Ekonomisë, Tregtisë dhe Energjetikës dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

